Diari Oficial de la Generalitat Valenciana


Sumari del DOGV 9625, del 26-06-2023 (2023/6916)

RESOLUCIÓ de 20 d'abril de 2023, del secretari autonòmic de Cultura i Esport, per la qual es regula i concedeix una subvenció directa a la Universitat Jaume I per al desenvolupament d'activitats de difusió i transmissió de la cultura.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6916


Data del document
:   20-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 20 d'abril de 2023, del secretari autonòmic de Cultura i Esport, per la qual es regula i concedeix una subvenció directa a la Universitat Jaume I per al desenvolupament d'activitats de difusió i transmissió de la cultura. [2023/6916]  
La Llei 9/2022, de 30 de desembre, de pressupostos de la Generalitat per a l'exercici 2023, mitjançant la qual s'aproven els pressupostos que han d'executar els organismes que integren la Generalitat durant l'exercici pressupostari de 2023, inclou una línia nominativa per un import global de 500.000,00 euros, denominada «Activitats de difusió i transmissió de la cultura per les universitats públiques valencianes», la finalitat de la qual és col·laborar amb cadascuna les universitats públiques de la Comunitat Valenciana en el desenvolupament de les activitats culturals que realitzen en exercici de les seues funcions pròpies.  
D'acord amb l'annex de l'esmentada línia nominativa, la Universitat Jaume I de Castelló té assignada una subvenció per un import de 73.399,00 euros per a l'exercici de 2023.  
Mitjançant la Resolució de 27 de gener de 2021, del conseller d'Educació, Cultura i Esport (DOGV 9008, 29.01.2021), es va modificar el Pla estratègic de subvencions de la Conselleria d'Educació, Cultura i Esport per al període 2020-2023. D'acord amb el que preveu l'esmentada resolució, s'incorpora a l'objectiu 2 del Pla estratègic de subvencions la línia nominativa que instrumenta la present resolució, la qual té per objectiu finançar les activitats de difusió i transmissió de la cultura per les universitats públiques valencianes.  
  
La subvenció que es formalitza per la present resolució no necessita ser notificada a la Unió Europea, perquè no reuneix els requisits de l'apartat 1 de l'article 107 del TFUE, segons disposa el Decret 128/2017, de 29 de setembre, del Consell, ja que l'activitat subvencionada no suposa un avantatge econòmic per a l'entitat beneficiària, ja que la subvenció no supera el cost de l'activitat. Les ajudes no afecten l'intercanvi comercial entre estats membres, ja que les activitats subvencionables tenen un caràcter educatiu, formatiu i de protecció d'un esport tradicional com a patrimoni cultural. La subvenció prevista en aquesta resolució no desenvolupa activitats econòmiques en què s'oferisquen al mercat béns i serveis, per la qual cosa no existeix possibilitat de falsejament de la competència.  
La Conselleria d'Educació, Cultura i Esport té atribuïdes competències exclusives en matèria de cultura i promoció cultural, en desenvolupament de les quals impulsa, entre altres iniciatives, diverses línies de foment i col·laboració amb entitats i administracions públiques amb les quals coadjuva en la consecució d'una programació d'una oferta cultural diversa i àmplia que facilite el dret de tota la ciutadania a participar en la vida cultural en condicions de llibertat i igualtat.  
D'acord amb el que proclama l'article 1.2 de la Llei orgànica, 6/2001, de 21 de desembre d'universitats, esdevé una des les funcions essencials de la institució universitària al servei de la societat «la difusió [...] i la transferència del coneixement al servei de la cultura [...]» així com la «difusió del coneixement i la cultura a través de l'extensió universitària».  
Nogensmenys, i d'acord amb allò que disposa l'article 93 de l'esmentada llei, constitueix «responsabilitat de la universitat connectar l'universitari amb el sistema d'idees vives del seu temps» i correspon a aquestes institucions arbitrar els mitjans necessàries «per a potenciar el seu compromís amb la reflexió intel·lectual, la creació i la difusió de la cultura». A més a més, «[...] les universitats promouran l'acostament de les cultures humanística i científica i s'esforçaran per transmetre el coneixement a la societat mitjançant la divulgació de la ciència». Que en aquest context, i atés que és públic i notori que les universitats públiques valencianes, més enllà de la seua funció en l'àmbit de la docència i la producció investigadora, realitzen també una programació cultural de caràcter estable i permanent que, dirigida al conjunt de la ciutadania, enriqueix l'oferta cultural de les nostres ciutats i el conjunt del nostre país, mereix ser reconeguda i recolzada mitjançant l'articulació d'una línia d'ajudes orientada a recolzar i impulsar aquestes activitats.  
  
D'acord amb l'article 168.1.A de la Llei 1/2015, de 6 de febrer, d'hisenda pública, del sector públic instrumental i de subvencions, podran concedir-se de manera directa les subvencions previstes nominativament en la llei de pressupostos de la Generalitat, entenent-se com a tals aquelles l'objecte, dotació pressupostària i destinatari de les quals figuren inequívocament en els seus annexos. La concessió de les subvencions previstes nominativament en la llei de pressupostos de la Generalitat es formalitzarà mitjançant resolució de la persona titular del departament gestor del crèdit pressupostari al qual s'imputa l'ajuda o mitjançant conveni.  
La llei de pressupostos prevé una subvenció nominativa a favor de les universitats públiques valencianes per al desenvolupament d'aquestes activitats de difusió i transmissió de la cultura, configurades en la realització d'una programació cultural de rellevància que amplie l'oferta cultural de la ciutadania del poble valencià que s'instrumenta a través de la present resolució.  
L'article 160 de la Llei 1/2015, disposa que les persones titulars de les conselleries seran competents per a la concessió de les subvencions nominatives, sense perjudici del que es disposa en l'apartat 1.b d'aquest mateix article. Les competències per a concedir subvencions podran ser desconcentrades o delegades d'acord amb les normes que regulen l'atribució i l'exercici de les competències. Per tot això, fent ús de les atribucions que em confereix l'article 28.1 de la Llei 5/1983, de 30 de desembre, del Consell, i conforme al Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, desplegat per l'Ordre 9/2021, de 7 de maig, de la Conselleria d'Educació, Cultura i Esport, i la Resolució de 13 d'abril de 2022, sobre delegació de competències en determinats òrgans, a proposta de la Direcció General de Cultura i Patrimoni, resolc:  
  
Primer. Objecte  
L'objecte d'aquesta resolució és formalitzar la concessió de la subvenció prevista nominativament en la Llei 9/2022, de 30 de desembre, per la qual s'aprova el pressupost de la Generalitat per a l'exercici 2023 per a la Universitat Jaume I de Castelló amb la finalitat de contribuir al desenvolupament de les activitats de difusió i transmissió de la cultura relacionades en el annex d'aquesta resolució.  
  
Segon. Actuacions a desenvolupar  
En compliment d'aquesta resolució es desenvoluparan activitats culturals orientades al conjunt de la ciutadania que figuren a l'annex I de la mateixa.  
  
Tercer. Finançament de la subvenció  
La Llei 9/2022, de 30 de desembre, per la qual s'aprova el pressupost de la Generalitat per a l'exercici 2023, consigna a càrrec del Programa 03.65.29.427.52.6 una dotació de 500.000,00 euros en la línia S8600000 denominada «Activitats de difusió i transmissió de la cultura per a les universitats públiques valencianes», corresponent a la Universitat Jaume I de Castelló un import de 73.399,00 euros, segons annex que conté la relació de beneficiaris d'aquesta línia nominativa. Tot això, mitjançant la seua concessió directa, de conformitat amb l'article 168.1.A, amb la finalitat de col·laborar en el finançament de les activitats de difusió i transmissió de la Cultura, realitzades per les universitats públiques de la CV.  
  
Quart. Despeses subvencionables  
1. Es consideren despeses subvencionables, als efectes previstos en aquesta llei, aquelles que de manera indubtable responguen a la naturalesa de l'activitat subvencionada, resulten estrictament necessàries i es realitzen en el termini establit per la present resolució. En cap cas el cost d'adquisició de les despeses subvencionables podrà ser superior al valor de mercat.  
2. Les despeses que se subvencionen procediran de les activitats executades des de l'1 de gener fins al 31 de desembre de 2023. Entre aquestes despeses de la universitat s'inclouran:  
a) Despeses de personal destinat a la realització d'activitats objecte d'aquesta resolució. Es consideren despeses de personal: retribucions salarials i cost empresarial de Seguretat Social del personal vinculat a la realització de les activitats objecte de la present resolució, així com despeses en dietes i desplaçaments d'aquest personal que queden justificades en funció de la seua finalitat. En cap cas seran despeses subvencionables les accessòries als desplaçaments com pàrquings peatges, autopistes, etc. Les retribucions salarials finançades a càrrec d'aquesta resolució, no superaran els imports màxims que per a cadascuna de les categories professionals estableix la Generalitat en aquest exercici pressupostari. Quan aquest personal haja de realitzar desplaçaments amb motiu de les activitats d'aquesta resolució, les indemnitzacions que perceba amb motiu d'aquests desplaçaments i, si escau, manutenció i allotjament no podran superar els mòduls establits en el Decret 64/2011, de 27 de maig, del Consell, pel que es modifica el Decret 24/1997, d'11 de febrer, sobre indemnitzacions per raó de servei i gratificació per serveis extraordinaris, i haurà d'aportar-se, en tot cas, memòria justificativa del desplaçament efectuat. El conjunt de despeses de personal no podrà superar el 80 % de la totalitat de l'import subvencionat.  
  
b) Despeses de funcionament en relació amb les actuacions objecte de la present resolució: lloguer de locals en els quals es presten els serveis, primes d'assegurances que incloguen els conceptes de responsabilitat civil i danys a tercers, comunicacions directament vinculades a la prestació del servei: telefonia, internet, burofax, correu i missatgeria, subscripció a bases de dades legislatives i revistes especialitzades, manteniment i actualització de pàgines web, serveis externs, serveis professionals, publicacions, publicitat i promoció.  
c) Despeses de restauració: l'import màxim subvencionable per a despeses de restauració no podrà excedir el 5 % de la totalitat de la quantia subvencionable. Aquestes despeses hauran d'estar relacionades amb actes protocol·laris que deriven de les activitats objecte de la subvenció, com ara presentacions, inauguracions, plaques commemoratives, etc., tots ells de caràcter públic. En cap cas quedaran incloses aquelles despeses de restauració que deriven de reunions o altres actes que es realitzen en un àmbit privat.  
d) Despeses financeres sempre que estiguen relacionades amb l'activitat subvencionada.  
Les despeses d'assessoria jurídica o financera, les despeses notarials i registrals i les despeses pericials per a la realització del projecte subvencionat i les d'administració específiques són subvencionables si estan directament relacionades amb l'activitat subvencionada i són indispensables per a l'adequada preparació o execució d'aquesta. En cap cas seran despeses subvencionables: a) Els interessos deutors dels comptes bancaris. b) Interessos, recàrrecs i sancions administratives i penals. c) Les despeses de procediments judicials.  
3. Es considerarà despesa realitzada la que ha estat efectivament pagada amb anterioritat a la finalització del període de justificació determinat en aquesta resolució.  
4. Els tributs són despesa subvencionable quan el beneficiari de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
  
No serà subvencionable l'IVA satisfet per l'adquisició de béns o serveis, llevat que s'acredite documentalment que forma part del cost de l'activitat a desenvolupar per la persona beneficiària, i que no és susceptible de recuperació o compensació. En cas que s'haja repercutit o compensat parcialment, s'aportarà documentació acreditativa del percentatge o la part de l'impost susceptible de ser repercutit o compensat.  
  
5. Els costos indirectes hauran d'imputar-se pel beneficiari a l'activitat subvencionada en la part que raonablement corresponga d'acord amb principis i normes de comptabilitat generalment admeses i, en tot cas, en la mesura en què aquests costos corresponguen al període en què efectivament es du a terme l'activitat.  
6. Si és el cas, i conforme a l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable supere les quanties establides en la vigent legislació de contractació del sector públic per al contracte menor, la persona beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servei o el lliurament del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haja realitzat amb anterioritat a la subvenció. L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de subvenció, es realitzarà conforme a criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
  
  
Cinqué. Òrgan responsable  
S'encomana a la Direcció General de Cultura i Patrimoni la realització de tots i cadascun dels actes i tràmits conduents a la instrucció i gestió de la present subvenció fins a la seua efectiva concessió, prèvia presentació de la documentació requerida per a la tramitació d'aquesta resolució de compromís de la despesa, requeriment que serà cursat durant el primer trimestre de l'any en curs. La Direcció General adoptarà les mesures oportunes per a remoure els obstacles que impedisquen, dificulten o retarden l'exercici ple dels drets de l'interessat o el respecte als seus interessos legítims, i disposarà tot el necessari per a evitar i eliminar tota anormalitat en la tramitació del procediment.  
  
  
Sisé. Obligacions de la Universitat Jaume I de Castelló  
L'entitat beneficiària es compromet a desenvolupar la programació cultural d'activitats a la que es fa referència al resolc segon d'aquesta resolució. Així mateix, s'obliga a fer constar de forma visible la col·laboració de la Conselleria d'Educació, Cultura i Esport en totes les activitats objecte d'aquesta resolució.  
L'entitat beneficiària haurà de presentar una memòria de les actuacions realitzades amb la justificació de les despeses ocasionades, que acredite el compliment de l'objecte d'aquesta resolució.  
L'entitat beneficiària haurà de fer-se càrrec dels mitjans humans i materials que calguen per al compliment de les actuacions objecte d'aquesta resolució.  
A més de les obligacions previstes en els articles 13, 14 i 31.3 de la Llei 38/2003, general de subvencions i les derivades de la Llei 1/2022, de transparència i bon govern de la Comunitat Valenciana que segons la seua disposició transitòria 2a manté la vigència del capítol I del títol I «Publicitat activa» de la Llei 2/2015, fins al 22 d'abril de 2023, que comprén, entre altres, la publicitat activa relativa a les «subvencions, el seu import, objectiu o finalitat i destinatari o beneficiari». Per tant, transitòriament serà aplicable la Llei 2/2015, de 2 d'abril, de transparència, bon govern i participació ciutadana, i el seu Reglament de desenvolupament aprovat mitjançant Decret 105/2017, de 28 de juliol, del Consell.  
  
  
Seté. Règim de justificació de la subvenció  
1. L'entitat beneficiària haurà de presentar, davant l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció.  
No obstant l'anterior, no podrà realitzar-se el pagament de la subvenció fins que la persona beneficiària no es trobe al corrent en el compliment de les seues obligacions tributàries i enfront de la Seguretat Social o tinga la condició de subjecte deutor per resolució de procedència de reintegrament.  
2. Podrà sol·licitar-se un pagament anticipat una vegada aprovada la resolució de concessió que suposarà un lliurament de fons amb caràcter previ a la justificació, com a finançament necessari per a poder dur a terme les actuacions inherents a la subvenció, en els termes i condicions prevists en l'article 171.3.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Amb la sol·licitud facultativa del pagament anticipat, que no podrà excedir el 30 % de l'import anual de la subvenció concedida, s'entendran finançades aquelles despeses en les quals s'incórrega en els mesos de novembre i desembre. Aquestes despeses finançades de forma anticipada es justificaran en el termini i la forma que a continuació es determina.  
3. L'aportació d'aquesta justificació de la despesa acreditativa del compliment de l'activitat s'efectuarà en els termes següents:  
A) Si no s'haguera sol·licitat pagament anticipat, la justificació haurà de presentar-se fins al 15 de novembre de 2023, termini que podrà ser ampliat de conformitat amb l'article 70 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
B) En cas d'haver sol·licitat pagament anticipat en els termes previstos en l'apartat anterior:  
- La justificació de les despeses realitzades des de gener a octubre s'hauran de presentar fins al 15 de novembre de 2023, termini que podrà ser ampliat de conformitat amb l'article 70 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
- Les restants despeses de novembre i desembre es justificaran fins al 31 de gener de l'exercici següent.  
No s'admetran abonaments a compte.  
En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
1r. Una relació classificada i numerada de les despeses de l'activitat, amb identificació de la persona creditora i del document, concepte de la despesa, el seu import, la data d'emissió, la data de pagament, relació de la despesa amb l'activitat subvencionada, percentatge d'imputació de cada factura a la subvenció concedida, i import imputat.  
  
2n Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior. Les factures hauran de complir els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació i hauran de ser emeses dins de l'exercici 2023, i correspondre el període de realització de les despeses subvencionables amb la preparació i l'execució de l'activitat subvencionada.  
Les factures hauran de reflectir amb el suficient detall les prestacions realitzades.  
No podran aportar-se com a justificant de despeses els albarans, les notes de lliurament ni les factures proforma. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
3r. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si és el cas, la declaració responsable que no ha rebut altres subvencions o ajudes o ingressos, per a l'actuació objecte d'aquesta subvenció.  
c) Amb la finalitat de poder realitzar l'adequat control, l'entitat beneficiària haurà de presentar declaració responsable que faça constar que tots i cadascun dels documents o factures presentats s'apliquen únicament a la justificació de la subvenció concedida.  
d) Declaració responsable signada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb expressa indicació de trobar-se al corrent en el pagament d'obligacions per reintegrament de subvencions.  
  
4. Quant als documents acreditatius dels pagaments a les persones o entitats creditores, com a justificants de pagament s'admetran resguards de transferència (si engloba diverses factures, s'haurà d'aportar relació detallada d'aquestes), així com xecs i pagarés, en els termes següents:  
  
1r Si la forma de pagament és una transferència bancària, aquesta es justificarà mitjançant el resguard de l'ordre de càrrec i haurà de figurar en el concepte de la transferència el número de factura o, en defecte d'això, el concepte abonat.  
2n Si la forma de pagament és el xec o pagaré, el document justificatiu consistirà en un rebut, signat i estampillat per la persona o entitat proveïdora, on haurà d'especificar-se la factura o documentació justificativa de la despesa a què correspon el pagament i la seua data, el número i la data del xec o, si és el cas, la del venciment del pagaré, i haurà d'aparéixer, sota la signatura, el nom i el número del NIF de la persona que signa.  
La forma de pagament contemplada en els dos punts anteriors s'acompanyarà de còpia de l'extracte bancari del càrrec en compte corresponent a l'operació justificada.  
4. Així mateix, l'entitat beneficiària haurà d'acreditar, per mitjà de certificació expedida per l'òrgan competent, davant l'òrgan gestor de la subvenció regulada en aquesta resolució, els punts següents:  
a) Que els fons han sigut destinats a realitzar l'activitat per a la qual van ser concedits.  
b) Que la documentació original acreditativa de la despesa realitzada i efectivament pagada es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
Tota la documentació i justificació d'aquesta resolució serà remesa per la Universitat Jaume I de Castelló a la Direcció General de Cultura i Patrimoni de manera telemàtica. L'enllaç al procediment telemàtic serà el següent:  
https://www.gva.es/es/inicio/procedimientos'id\_proc=18989  
  
Huité. Forma de pagament de la subvenció  
El pagament s'efectuarà, per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant la Seguretat Social.  
En el cas que el compte bancari de l'entitat no estiguera donat d'alta en la Generalitat, o haja de modificar les seues dades, l'entitat haurà de donar d'alta les seues dades a través del sistema PROPER en compliment de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.  
  
Nové. Compatibilitat amb altres ajudes i ingressos  
La present subvenció es declara expressament compatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense que en cap cas el seu import puga ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
Deu. Minoració i reintegrament de les subvencions  
1. Es produirà la pèrdua del dret al cobrament total o parcial de la subvenció en el supòsit de falta de justificació o la seua presentació extemporània. La justificació parcial per sobre del 75 % de la quantitat atorgada reduirà proporcionalment la subvenció. La justificació parcial per sota del 75 % de la quantitat prevista en la dotació de la línia, implicarà una minoració total de la subvenció i, si escau, el reintegrament d'aquelles quantitats el pagament de les quals s'haja anticipat a sol·licitud del beneficiari.  
En tot cas es garantirà el dret de l'audiència de l'entitat interessada.  
  
2. Tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la concessió, així com al reintegrament de l'excés obtingut sobre el cost de l'activitat subvencionada amb els interessos de demora corresponents des del pagament de la subvenció fins a la data en què s'acorde la procedència del reintegrament, de conformitat amb l'article 37 de la Llei 38/2003, de 17 de novembre, general de subvencions, i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. L'entitat beneficiària d'aquesta subvenció quedarà sotmesa a les responsabilitats i règim sancionador regulat en el títol IV de la Llei 38/2003, de 17 de novembre, general de subvencions, i en el capítol IV, del títol X, de la Llei 1/2015, de 6 de febrer.  
  
Onze. Comprovació de la subvenció  
1. De conformitat amb el que estableix l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Direcció General de Cultura i Patrimoni efectuarà la comprovació administrativa sobre el 100 % de la documentació presentada en la justificació de la subvenció concedida.  
  
2. La comprovació material de la realització de les activitats es durà a terme d'acord amb el pla de control següent:  
a) Es realitzarà un control administratiu, i de qualitat, sense perjudici del que es pot dur a terme sobre el terreny, a fi de valorar el grau de compliment dels objectius marcats. Per a això s'analitzarà la documentació administrativa aportada pel beneficiari, i se'n comprovarà l'execució, per tal de valorar si s'ajusta al que s'estableix en la resolució, així com la qualitat i idoneïtat. La comprovació es farà a través de la memòria a la qual es fa referència en l'apartat tercer del resolc sisé d'aquesta resolució amb les inspeccions que es consideren necessàries, vídeos, fotografies geoetiquetades o datades i altres mitjans de prova en format electrònic que garantisquen l'adequada realització de l'activitat subvencionada.  
b) El criteri de selecció de la mostra serà aleatori.  
c) El percentatge mínim d'ajuda que caldrà controlar serà del 20 % del total pagat en aquesta subvenció.  
  
Dotze. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46771 València. Correu electrònic: bgnwcbpopafobuqpzrovwyno@etj.qy.  
b) Delegació de Protecció de Dades de la Generalitat. Passeig de l'Albereda, 16. 46158 València. Correu electrònic: arn@xjz.it.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:   
http://www.gva.es/va/proc19970  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
  
Tretze. Règim jurídic aplicable  
Aquesta resolució es regirà pel que preveu la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el seu reglament, en tot el que resulte bàsic, així com per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la mesura en què és un mitjà pel qual s'instrumenta una subvenció. De la mateixa manera, queda fora de l'àmbit d'aplicació de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per no estar el seu objecte comprés en el dels contractes regulats en aquella llei.  
  
  
Catorze. Efectes  
La present resolució produirà efectes a partir de l'endemà de la publicació en el Diari Oficial de la Generalitat Valenciana i durant l'exercici 2023.  
Quinze. Manifestació de conformitat  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la present resolució de concessió que constitueix les seues bases reguladores, d'acord amb el model que s'inclou com a annex II de la present resolució.  
2. El model de conformitat, degudament emplenat i signat, haurà de presentar-se telemàticament en el portal de la Generalitat, Conselleria d'Educació, Cultura i Esport, dins de l'apartat «Sol·licitud general d'iniciació i tramitació telemàtica de procediments de la Conselleria d'Educació, Cultura i Esport» en l'enllaç següent https://www.gva.es/es/inicio/procedimientos'id\_proc=18227 o en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
3. D'acord amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera emplenat de manera incompleta o no s'hagueren aportat els requisits i documents que s'assenyalen en aquesta base, la persona interessada seria requerida perquè, en un termini de deu dies hàbils, esmenara la falta o aportara els documents preceptius, amb la indicació que, en cas de no fer-ho, es consideraria que desisteix, amb resolució prèvia d'arxivament de l'expedient, que haurà de ser dictada en els termes que preveu l'article 21 de l'esmentada llei, i quedaria sense efecte la concessió de la subvenció, i es perdria, per tant, el dret a la percepció.  
Contra aquesta resolució, que posa fi a la via administrativa, de conformitat amb el que es disposa per l'article 114.c de la Llei 39/2015, d'1 d'octubre, del procediment administratiu comú de les administracions publiques, les persones interessades podran interposar els recursos següents:  
a) Potestativament, recurs de reposició davant el mateix òrgan que la va dictar i que és la persona titular de la conselleria d'Educació, Cultura i Esport, en el termini d'un mes, comptat des de l'endemà de la publicació, de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions publiques, tenint en compte que no es possible simultaniejar el recurs contenciós administratiu i el potestatiu de reposició.  
b) Directament, recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptats des de l'endemà de la publicació, de conformitat amb el que es disposa en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les persones interessades puguen exercir qualsevol altra via que consideren oportuna.  
  
València, 20 d'abril de 2023.- El secretari autonòmic de Cultura i Esport, (p. d. R 13.04.2022; DOGV núm. 9328 de 29.04.2022): Joaquim Enric López Camps.  
  
  
ANNEX I  
Programa d'activitats per a la convocatòria d'activitats de difusió i transmissió de la Cultura per les Universitats Públiques Valencianes 2023  
  
Índex  
1. Introducció  
2. Objectius  
3. Accions  
3.1. L'Aula d'Innovació Artística  
3.2. Aula de fotografia  
3.3. Aula Arts escèniques  
3.4. Museu Pedagògic  
3.5. Publicacions científiques i divulgatives  
4. Proposta econòmica  
  
La Universitat Jaume I, com a institució pública d'ensenyament superior, és responsable del compliment del mandat de l'article 1 de la Llei 6/2001, de 21 de desembre, d'universitats, modificada per la Llei orgànica 4/2007, de 12 d'abril (LOMLOU), que disposa que són funcions de la universitat al servei de la societat, a més de la docència, la investigació i l'estudi, la creació, desenvolupament, transmissió i crítica de la ciència, de la tècnica i de la cultura; a més de la preparació per a l'exercici d'activitats professionals que exigeixen l'aplicació de coneixements i mètodes científics, la creació artística; així mateix, estableix que la difusió, la valorització i la transferència del coneixement ha d'estar al servei de la cultura, de la qualitat de vida i del desenvolupament econòmic i, per últim, ordena la difusió del coneixement i la cultura a través de l'extensió universitària i la formació al llarg de tota la vida. En definitiva, la universitat, a més dels objectius tradicionals (docència i investigació), assumeix la missió de dedicar especial atenció a la cultura com a mecanisme de participació i desenvolupament per al progrés de la societat.   
Els dos grans reptes que ens plantegem a la universitat són:   
- Que la cultura recupere el valor que li correspon en una institució universitària.  
- Situar la cultura com un dels eixos principals del desenvolupament social.  
Per a aconseguir aquests grans objectius hem de treballar per a seguir garantint l'accés del públic als béns culturals, hem d'estimular la formació i la creació cultural en tots els àmbits i afavorir-ne la promoció i la projecció. També és fonamental afavorir les condicions idònies per a la creació artística i implicar la comunitat universitària en el procés creatiu.  
En aquest context, el Servei d'Activitats Socioculturals (SASC) de la Universitat Jaume I de Castelló és l'encarregat de desenvolupar la dimensió sociocultural de l'UJI a través de diferents línies d'actuació (formació, creació, difusió i intervenció); i, com a agent cultural, actua i intervé en el territori i en tot l'àmbit d'influència de la Universitat mitjançant l'encoratjament d'estratègies que promouen tant la dinamització social, com el desenvolupament cultural.  
  
2. Objectius Model Cultural de l'UJI  
L'objectiu general és integrar la cultura com a valor i com a referent en la vida universitària i fer participar d'aquest objectiu a la resta de la població del territori.  
Per a fer possible aconseguir l'objectiu estratègic s'han definit els següents objectius específics que estructuren les accions i serveis que faran operatiu el nou model cultural de la Universitat:  
OB1- Integrar la cultura com a valor i com a referent en la vida universitària   
OB2- Integrar el fet cultural com un dels eixos principals de desenvolupament local   
OB3 - Estimular la formació i la creació cultural en tots els àmbits i afavorir-ne la promoció i la projecció  
  
3. Accions Model Cultural  
3.1. L'Aula d'Innovació Artística de la Universitat Jaume I reforça el compromís de la institució amb la cultura i l'art contemporani i ho fa amb un projecte que pretén apropar-lo a la comunitat universitària i també als municipis de la província.  
L'Aula incorpora quatre elements claus per a convertir aquesta acció inútil en una experiència imprescindible per a les nostres vides: l'educació com a ferramenta necessària i transformadora, el pensament crític per a poder interpel·lar i construir amb llibertat, l'art com a objecte que provoca i suggereix i el territori existencial com a escenari que acull el procés d'experimentació artística.  
Mantenim el compromís de treballar per apropar l'art contemporani a localitats de la província de Castelló que per diverses raons es veuen sempre desplaçades d'aquesta possibilitat, a través de la creació de relacions entre els veïns i veïnes, les institucions participants, l'artista i el paisatge que els acull. Amb aquesta proposta apostem pel procés, pel treball col·laboratiu que estableix diàlegs entre públic i artista, desdibuixant els límits per a construir nous espai de creació.  
  
- AVAN - Espais rurals de recerca contemporània, és una xarxa de Centres rurals per a la recerca contemporània que s'han creat a cinc municipis de les comarques de Castelló. Són un espai on l'experimentació apareix com a part fonamental dels processos socials de pensament, creatius o de qualsevol tipus; secundant-se en l'ús de les eines TIC per a la col·laboració, la cooperació i el treball en xarxa.   
  
Un dels valors força del projecte és mobilitzar els coneixements cap als marges, buscant justament aqueixos marges on es produeix la hibridació i la perifèria dels sabers. Per a aquests fins, la xarxa AVAN, utilitza l'art i el pensament crític com a mecanismes d'investigació i de foment de la convivència que promouen els béns relacionals.  
  
La Universitat forma part activa d'aquesta Xarxa i treballa conjuntament amb els municipis per a generar els diàlegs necessaris que ens porten a crear un circuït d'art i reflexió. En aquesta ocasió produirem 5 exposicions que romandran exposades als cincs municipis de la xarxa.  
  
3.2. Aula de fotografia té com a objectiu fonamental dinamitzar el món de la fotografia en la Universitat i, al mateix temps, en la societat castellonenca.  
En l'actualitat l'activitat de l'aula se centra en la difusió de la imatge fixa a través de la sala d'exposicions de la Llotja del Cànem i del IMAGINÀRIA Photography Festival.  
- Programa FotoGràficaMent - Llotja del Cànem:  
Programa d'exposicions d'obra fotogràfica que aporten una reflexió de la nostra societat i el nostre temps, més enllà de la simple valoració tècnica o estètica de la fotografia.  
 Llistat d'exposicions: Pendents de confirmar  
- Programa Photo.col - IMAGINÀRIA Photography Festival:  
Programa d'exposicions fotogràfiques col·lectives o individuals d'autors o autores, produïdes en col·laboració amb col·lectius fotogràfiques del territori amb participació al IMAGINÀRIA Photography Festival, com ara: Grup Fotogràfic d'Almenara, Grup Fotogràfic ARSE, Agrupación Fotográfica de Segorbe, Associació Cultural Cúmul, Conet\_art.  
 Llistat d'exposicions: Pendents de confirmar  
3.3. L'Aula Arts escèniques Carles Pons de la Universitat Jaume I té entre els seus objectius l'ensenyament no reglat de les arts de l'espectacle teatral i la contribució a desenvolupar les capacitats creatives de l'estudiantat per tal de completar la seua formació humanística.  
En l'actualitat s'imparteixen regularment dos cursos d'Iniciació al Teatre, un d'Interpretació i un taller de muntatge, a més dels monogràfics de caràcter intensiu que s'imparteixen puntualment. A banda del teatre, l'Aula d'Arts Escèniques també acull la formació de dansa contemporània.  
Una altra de les propostes és la promoció de les arts escèniques en el territori d'influència de la Universitat.  
- Escenaris d'EnRaonaMents al Paranimf aquesta proposta escènica s'integra dins de les activitats de difusió cultural del Paranimf. Enguany celebrarem la tercera edició del cicle d'espectacles dedicats a la reflexió i el debat de temes d'actualitat en l'espai i en el temps en una societat que cada vegada esdevé més superficial. Pretén ser un espai de cultura, creació i llibertat, a més d'un espai d'Interacció social.  
  
Un cicle que vol abordar les arts escèniques com un espai d'interacció social de participació i connexió entre públic i la creativitat de les persones que donen vida als espectacles que hem escollit per integrar el cicle.  
El programa tindrà unes perspectives temàtiques que abordaran tres vessants:  
- Els èxodes migratoris.  
- La política contemporània.  
- La imaginació des de la infantesa.  
Els espectacles programats es completaran amb debats al voltant de la temàtica i l'espectacle entre les persones creatives i el públic assistent.  
3.4. Museu Pedagògic treballa i aspira a ser un projecte de tota la comunitat universitària de l'UJ, que troba el seu veritable sentit a l'establir vincles que ajuden a enfortir i estructurar el teixit social del seu territori al voltant d'un projecte cultural sobre el nostre patrimoni educatiu. A més a més, el Museu Pedagògic de Castelló està adherit i forma part de la «Sociedad Española para el Estudio del Patrimonio Histórico-Educativo» (https://sephe.org/).  
El Museu Pedagògic de Castelló (MPdC), impulsat per la Facultat de Ciències Humanes i Socials de la Universitat Jaume I l'any 2014, vol avançar cap a un projecte híbrid -entre les mirades historicistes, la performativitat de les arts i la reflexió crítica de la realitat- que es conforme com a motor de la innovació i el qüestionament pedagògic al seu territori.  
- Cartografies nòmades, mobilització del coneixement de les escoles de Masos de Castelló: Aquest projecte segueix l'estela d'altres realitzats anteriorment i els complementa. Escoles de Masos» i «L'Escola Disseminada» han estat els temes tractats anteriorment i tot està vinculat es vincula al conjunt d'accions que s'estan emprenent des del Museu Pedagògic de Castelló en favor de la recuperació del llegat immaterial de l'escola rural a nostres comarques.  
El projecte ve a reforçar el treball realitzat en els darrers anys en favor d'aquest objectiu, ara des d'una vessant participativa, partint dels principis de les pedagogies nòmades, donant difusió als resultats de projectes anteriors entre la ciutadania. Ara es tracta de començar un periple basat en els principis de la pedagogia nòmada per a donar a conèixer el projecte. En aquesta ocasió anem a treballar amb el poble de Benassal i construirem amb ell una altra intervenció que, una volta concloga, es puga portar a un altre poble l'any que ve. Al mateix temps, es pretén suscitar la recuperació del patrimoni immaterial, de vegades molt devaluat als municipis, al voltant del fet educatiu a les escoles de masos. Tanmateix, el projecte cercarà la col·laboració en la recollida de dades mitjançant un seguit de jornades en les poblacions que vulguen sumar-se a la iniciativa.  
3.5. Publicacions científiques i divulgatives Amb la creació d'una línia de publicacions pròpies, el SASC aposta per la divulgació dels coneixements científics vinculats a la cultura i al territori i, per altra, donem la veu als vertaders protagonistes i actius principals de les accions de desenvolupament del territori. Estem convençuts que només podem avançar i consolidar el nostre treball des de la reflexió i la creació de teoria a partir de la praxi. Amb dossiers, i treballant en grup, afavorim la reflexió individual i col·lectiva i canalitzem tot el potencial crític d'un col·lectiu divers i altament qualificat.  
  
Al Programa d'Extensió Universitària ens plantegem la conveniència d'estudiar les publicacions que editem i de procedir al seu ordenament racional amb l'establiment d'un fil conductor editorial i visual que les connecte i articule es tracta de formalitzar una proposta que servisca per:  
a) consolidar la identitat de cadascuna de les col·leccions existents.  
b) fixar i remarcar nexes identitaris entre les publicacions;  
c) establir unes pautes comunes i projectar-les cap a les audiències de les distintes col·leccions.  
- Kult-ur, és revista digital concebuda per a estimular la reflexió sobre el desenvolupament comunitari, l'educació no formal, la dinamització/participació ciutadana i la transformació de l'espai urbà, la integració territorial, la localització, la globalització i les cultures, entre altres temes.  
Enguany publicarem el Vol. 10  
Núm. 19\_L'urbanisme agroecològic. La revista Kult-ur proposa una reflexió i a l'anàlisi de la situació actual de la ciutat i la relació d'aquesta amb el món rural, amb la finalitat de trobar un sistema alimentari que facilite la preservació de la biodiversitat i la producció d'aliments d'una manera sostenible, no contaminant; en el que la població que produeix aliments i la que els consumeix s'organitzen des de la justícia, l'equitat, el dret i la sobirania. En definitiva, propostes i idees que corregisquen les diverses disfuncions, insostenibles, que han sorgit en el desenvolupament industrial del sistema alimentari.  
Memòria Viva, la revista anual del projecte Patrimoni del Programa d'Extensió Universitària-PEU, integrat en el Vicerectorat de Cultura, Llengües i Societat,  publica en 2023 el seu número 15 amb huit articles que representen una bona mostra dels projectes i iniciatives tant locals com supramunicipals que es desenvolupen en el marc de la xarxa PEU UJI i de la importància d'aquesta revista com a recull on els processos en el territori es plasmen amb la idea de compartir mètodes i coneixements.   
El grup de Cirat es centra en aquest cas en l'evolució del seu projecte fins a la inauguració en agost de 2022 de l'espai cultural de la «Casa Abadia» i reforça en aquest sentit la importància de vincular persones i patrimonis per treballar conjuntament la construcció comunitària del seu projecte cultural. L'Associació Cultural La Fontanella de Costur presenta en aquest número l'activitat «Descobrint el paisatge costurenc a través de la fotografia» que reuneix patrimoni natural i cultural mitjançant la fotografia o las importància dels colors, les formes i les matemàtiques. Puebla de Arenoso presenta en Memòria Viva 15 el seu projecte de visites al patrimoni local dels quatre nuclis que conformen aquesta població (La Monzona, Los Calpes, Los Cantos y Puebla de Arenoso) com a espai per al coneixement i socialització dels valors del seu patrimoni i com a espai flexible per determinar el propi projecte i les seues característiques. Per part dels municipis de Penyagolosa i coordinat amb el Centre d'Estudis de Penyagolosa, es presenta un article sobre les campanes i la proposta per articular una xarxa d'amics d'aquest patrimoni tan important com desconegut i un segon article sobre la recuperació del cant medieval del «O Vere Deus» i la seua connexió amb les rogatives a Sant Joan de Penyagolosa. Rafael Tormo Cuenca presenta l'article «De la subalternitat a la protecció com a bé patrimonial» on reflexiona sobre l'evolució del concepte de folklore i el seu paper com a marc per treballar al voltant de conceptes com ara política pertinença, autoria o comunitat a partir de l poble de Vilanova d'Alcolea i la Festa de sant Antoni.  
Juntament amb aquests processos locals, Memòria Viva 15 recull dos articles que defineixen dos aproximacions de caràcter més ampli com ara és el cas del projecte «Planalab\_Patrimoni» què és una iniciativa emmarcada en la Seu de la Plana de la Universitat Jaume I i que reuneix als instituts de Vila-real al voltant de l'educació patrimonial i la diversitat dels patrimonis partint de la mirada dels i les alumnes de l'ESO i la «Biblioxarxa», que és una iniciativa del PEU-UJI que parteix dels drets de la ciutadania per accedir a les biblioteques i proposa la definició i desenvolupament d'una xarxa de municipis que reflexionen i proposen alternatives al model tradicional de biblioteca mitjançant la seua interrelació amb altres projectes, inquietuds i experiències de les comunitats patrimonials.  
Totes aquestes mirades i aproximacions al fet cultural es superposen fins definir una xarxa de relacions i interaccions de les persones que habiten i reformulen, mitjançant la seua generositat i acció crítica i militant, el territori, el patrimoni, la cultura o la identitat.  
Núm. 20\_Vida quotidiana, experiències i conflictivitats socioterritorials en espais de costes i riberes. Les costes i riberes en tant territoris adjacents a grans masses d'aigua, es conformen com a espais intersticials on s'entreteixen dinàmiques socials que articulen la vida quotidiana entre l'aigua i la terra. Conflueixen allí dinàmiques vinculades a processos i transformacions que permeten repensar les dicotomies com el rural -urbà. Al seu torn, les problemàtiques entorn de l'accés a l'aigua i a la terra formen part de lluites històriques que posen de manifest situacions de desigualtat estructural en les quals algunes poblacions es troben. Diferents antecedents d'investigació donen compte en les últimes dècades, com aquestes relacions de poder s'han complicat. En aquest sentit, es pot identificar com s'han anat generant marques i orientacions que a l'hora d'analitzar o investigar poblacions que habiten les costes i riberes són necessàries de ser tingudes en compte. El canvi climàtic, la crisi energètica, l'avanç immobiliari sobre costes i/o riberes, les concessions públic-privades, els processos de turistificació de les ciutats i/o àrees rurals, posen de manifest situacions tensionals que viuen en la seua vida quotidiana les poblacions que habiten aquests territoris.  
  
  
4. Proposta econòmica  
  
AULA INNOVACIÓ ARTÍSTICA 22.300,00 €  
Mediació des del Territori i l'educació AVAN'02   
Residència Artistes   
Honoraris Coordinació Tècnica   
Mediació artística DISPLAY 5.000,00 €  
MUSEU PEDAGÒGIC 3.500,00 €  
Escoles de Masos   
Publicacions científiques i divulgatives 6.000,00 €  
Revista kult-ur   
Memòria Viva   
AULA DE FOTOGRAFIA 13.500,00 €  
Territori-foto   
Exposicions a la Llotja   
AULA ARTS ESCÈNIQUES   
Escenaris d'EnRaonaMents 23.000,00 €  
 73.300,00 €  
  
  
ANNEX II  
MODEL DE CONFORMITAT DE LA SUBVENCIÓ DE CARÀCTER NOMINATIU  
  
1. IDENTIFICACIÓ DE LA SUBVENCIÓ  
- Anualitat:  
- Òrgan Gestor:  
- Import:  
- Títol:  
  
2. ENTITAT BENEFICIÀRIA  
- Nom o raó social (\*):  
- Tipus d'entitat:  
- Sigles:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
  
(\*) El nom ha de ser coincident amb el que figura en aquesta resolució  
  
Dades de la persona representant:  
Nom:  
Cognoms:  
DNI/NIF:  
Càrrec:  
Dispositiu electrònic i/o a l'adreça de correu electrònic per a l'enviament d'avís de notificació electrònica:  
  
3. DECLARACIÓ RESPONSABLE  
Declare que, a la vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix la present resolució.  
Declare que l'entitat a la qual represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, i cal ressaltar especialment la de no ser deutora per reintegrament de subvencions.  
Declare que totes les dades que figuren en aquest document són certes, i em compromet, en nom de l'entitat, a destinar l'import de la subvenció que es regula i concedeix en aquesta resolució a l'objecte previst.  
  
Data i signatura de la persona representant de l'entitat.  
  
La Conselleria d'Educació, Cultura i Esport és responsable del tractament de les dades personals que es recullen en aquest document i, si és el cas, adjunts al qual acompanyen, i les tractarà per a gestionar l'acceptació de la subvenció concedida. Les persones interessades poden exercir els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, segons s'indica en la pàgina següent: http://www.gva.es/va/proc19970. Per a més informació consulte el registre d'activitat de tractament anomenat «Ajudes, beques i subvencions» en la següent pàgina web:   
www.ceice.gva.es/registre-de-tractament-de-dades